**Seattle** on linn Ameerika Ühendriikides Washingtoni osariigis, Kingi maakonna halduskeskus.

Seattle on rahvaarvult osariigi ja USA Pacific Northwesti regiooni suurim linn. Linn asub Pugeti väina ja Washingtoni järve vahel, umbes 155 km USA-Kanada piirist lõuna pool.

Seattle'it tuntakse kui grungemuusika, Jimi Hendrixi, Boeingi, Starbucksi, Amazon.comi ja Microsofti sünnilinna. Linna hüüdnimi on Emerald City ('smaragdilinn'), kuid seda hüütakse ka Rainy Cityks ('vihmane linn'). Kunagisest metsatööliste linnast on tänapäevaks saanud üks USA olulisemaid kultuuritrendide suunajaid ning noorusliku ettevõtluse ja kõrgtehnoloogia keskusi.

Ajalugu
-------

Alaska-Yukoni-Pacificu näitus 1909. aastal
Inimasustus on praeguse Seattle'i alal olnud juba vähemalt 4000 aastat. Eurooplased jõudsid sinna alles 19. sajandi keskel, kui pettunud California kullaotsijad põhja poole suundusid. Seattle on saanud nime indiaanipealik Noah Sealthi järgi. Asustus rajati 1850. aastatel, linnastaatuse sai Seattle 1869. aastal.

Seattle'i ajaloo suuremateks sündmusteks on olnud 1889. aasta tulekahju, 1909. aasta Alaska-Yukon-Pacificu näitus, 1919. aastal toimunud USA esimene üldstreik, 1962. aasta maailmanäitus (Century 21 Exposition), 1990. aasta Hea Tahte mängud ja 1999. aasta Maailma Kaubandusorganisatsiooni (WTO) tippkohtumine, millega kaasnesid suured meeleavaldused.

Majandus
--------

Boeingi tehas Everettis, maailma suurima kubatuuriga hoone
Seattle on paljude tuntust kogunud firmade kodulinn. Linna jõukus on kasvanud ja kahanenud lainetena. Asustuse algusaastatel sai linn elatise metsatööstusest. 19. sajandi lõpus lisas majandusele hoogu Klondike'i kullapalavik, mis muutis linna tähtsaks transpordisõlmeks. 20. sajandi alguses saabus laevaehituse õitseaeg. Transpordifirma UPS asutas muide 1907. aastal 19-aastane Seattle'i noormees sõbralt laenatud 100 dollariga. 

Pärast Teist maailmasõda hakkas kiirelt laienema Boeingi lennukitootmine. Seattle oli Boeingi ametlik kodulinn kuni 2001. aastani, mil firma peakontor koliti Chicagosse. Lennukeid toodetakse aga siiani Seattle'i piirkonnas Rentoni ja Everetti tehastes.

1960. ja 1970. aastatel toimus linna arengus tagasilöök ja paljud elanikud lahkusid parematele jahimaadele. Siis aga algas tormakas areng tänu sellistele tarkvara- ja telekommunikatsioonifirmadele nagu Microsoft, Amazon.com, RealNetworks, AT&T Wireless, T-Mobile jt. 

Seattle'i elanikke peetakse suurteks kohvijoojateks. Selles võib oma roll olla ka ilmselt maailma tuntuimal kohvikuketil Starbucks.

Seattle'is on ka kaubamajakett Nordstrom, lennundusfirma Alaska Airlines ja kindlustusfirma Safeco. Seattle'i sadam on siiani oluline transpordisõlm.

Seattle'i öine panoraam

Suurenda
Seattle'i öine panoraam

Rahvastik
---------

Vaade Seattle'ile läbi pilvede
Seattle'i linnastusse kuuluvad Tacoma, Bellevue ja Everett, linnastus elab umbes 3,2 miljonit inimest.
Umbes 73,4% elanikest on valged; see näitaja on üks kõrgemaid USA suurlinnade hulgas. Linnas on palju aasia päritoluga elanikke.

Hiljutised uurimused näitavad, et Seattle torkab USA suurlinnade hulgas silma suurima kirjaoskajate osakaalu ja kõige haritumate elanike poolest (48,8%-l üle 25-aastastest elanikest on vähemalt bakalaureusekraad).
2005. aastal nimetas ajakiri Men's Fitness Seattle'i USA kõige treenituma elanikkonnaga linnaks.

Kultuur
-------

Saja-aastane Seattle'i sümfooniaorkester on üks maailma kõige enam muusikat salvestanud orkestreid. Tuntud on ka Seattle'i ooperiteater ja Pacific Northwesti balletiteater. 

Linna juhtiv ajaleht on päevaleht Seattle Times.

Seattle'is asub üks USA mainekamaid ülikoole, Washingtoni Ülikool.

Linnas on neli põhiliiga spordivõistkonda: Seattle Mariners (pesapalliliiga MLB), Seattle Seahawks (ameerika jalgpalli liiga NFL), Seattle SuperSonics (korvpalliliiga NBA) ja Seattle Storm (naiste korvpalliliiga WNBA).

Seattle on grungemuusika kodulinn, kust on pärit Nirvana, Pearl Jam, Alice in Chains ja Soundgarden.

Vaatamisväärsused
-----------------

Space Needle
Seattle'i tuntuim vaatamisväärsus on 184 meetri kõrgune Space Needle, mis ehitati 1962. aasta maailmanäituse auks. Väga populaarne nii kohalike elanike kui ka turistide hulgas on Seattle'i turg, Pike Place Market.

Mereannid Seattle'i turul

Viited
------

1. ↑  2020 United States Census, vaadatud 1.01.2022.
2. ↑  seattletimes.nwsource.com
3. ↑  census.gov

Välislingid
-----------

* Linna koduleht

|  |  |
| --- | --- |
|  | Pildid, videod ja helifailid Commonsis: **Seattle** |

| * v
* r
50 suurima elanike arvuga linna Ameerika Ühendriikides |
| --- |
| 

|  |  |  |  |  |  |
| --- | --- | --- | --- | --- | --- |
|     | 
 1. New York
 2. Los Angeles
 3. Chicago
 4. Houston
 5. Phoenix
 6. Philadelphia
 7. San Antonio
 8. San Diego
 9. Dallas
10. Austin
 | 
11. San Jose
12. Fort Worth
13. Jacksonville
14. Columbus
15. Charlotte
16. Indianapolis
17. San Francisco
18. Seattle
19. Denver
20. Washington
 | 
21. Boston
22. El Paso
23. Nashville
24. Oklahoma City
25. Las Vegas
26. Detroit
27. Portland
28. Memphis
29. Louisville
30. Milwaukee
 | 
31. Baltimore
32. Albuquerque
33. Tucson
34. Mesa
35. Fresno
36. Sacramento
37. Atlanta
38. Kansas City
39. Colorado Springs
40. Raleigh
 | 
41. Omaha
42. Miami
43. Long Beach
44. Virginia Beach
45. Oakland
46. Minneapolis
47. Tampa
48. Tulsa
49. Arlington
50. Wichita
 |

 |  |
| 
2021. aasta arvestuslikud andmed |